**Мағжан поэзиясындағы «жел» және «от» символдық бейнелері**

 Мағжан шығармашылығы қазақ халқының асыл мұрасына айналып, оның қаламынан туған классикалық шығармалар ұлт әдебиетін белгілі бір көркемдік дәрежеге көтерді. Ақынның көркем туындыларындағы эстетикалық таным өз бастауын ұлт тарихынан, халық ауыз әдебиетінен, халықтық мәдениеттен алып, символдық бейнелер қалыптасқан шебер үлгісін ұсынады.

 Мағжанның шығармашылық мұрасы – халқымыздың ғасырлар бойы ұрпақтан-ұрпаққа жалғасатын, уақыт өткен сайын маңызын жоймайтын рухани қазынасы. Мағжанды тану, бағалау, насихаттау, оқыту – қоғамдық ой-санада тың серпілістер туғызады. Сондықтан, заман талабына орай Мағжанды жаңа қырынан тану, ғылыми тұрғыдан тың байламдар жасалуы заңдылық. Ақынның мұрат-мақсаттарын бүгінгі жастарымыздың санасына сіңіру абыройлы борышымыз.

 Мағжан өлеңдері символға толы, сезімді жаулап алатын ұлы қасиетке ие. Автор символдарды өз өмір тәжірибесі арқылы тұлғалық санада және ұжымдық санада дүние бейнесінің таңбалану ерекшелігіне назар аударып, мәнді сипаттайды.

 Символ – таңба. Алғашқы кездерде бұл сөз құпиялы да шартты мағынаға ие кез келген заттық белгіні білдірген болса, сонау көне дәуірдегі символ «жеке куәлік» ретінде қолданылған. Қазақстан энциклопедиясында символға: «Символ – белгілі бір нәрсені өз қалпынан өзге жанама сипатында алып көрсетуден туатын эстетикалық категория.Символ жалпы адам санасының даму тарихына сай өрбіген көне категорияның бірі. Алғашқы қиялдау, болжау, ертедегі түсініктер, наным-сенімдер – символдың шығуына әсер еткен құбылыстар» деген анықтама беріледі Мырзатай Серғалиев өзінің «Сөз сарасы» деген еңбегінде.

 Қазақ ғылымында символды зерттеу өз бастауын Ш. Уәлиханов, Ы. Алтынсарин, А. Байтұрсынұлы, А. Жұбанов пен Ә. Марғұлан, М. Әуезов пен С. Мұқановтың еңбектерінен алса, символға көптеген әдебиеттанушы ғалымдарымыз өзіндік бағасын берген деп айта аламыз.

 Мағжан қазақ әдебиетіне орыстың символизм мен сентаментализм ағымдарының нұсқаларын әкелді. Аудармалары арқылы ғана жаңалық енгізген жоқ. Сонымен қатар, өлеңдері арқылы бейнелілік, әуезділік пен образдылық, өлеңінің құрылысы сияқты жаңа серпіні арқылы қазақ әдебиетін жаңа белеске көтерді. Абайдан кейiнгi қазақ поэзиясына әдіс-тәсіл енгізген, сыршыл өлең әкелген Мағжан Жұмабаев болды.

 Мағжан поэзиясының көркі мен сұлулығы, сыршылдығы мен жыршылдығы, суреткерлiгi мен ойшылдығы талай рет оқырманын тамсандырып, талай дуалы ауыздардың iлтипатына иелендiрiп, бәрін өзiне тәнті етті. Мағжан поэзиясының осынау бір құдiрет күшiн өз замандастары толық мойындап, кейi ашық, кейi жұмбақтап болса да жазып та, айтып та кеткен. Жүсiпбек Аймауытов пiкiрлерi Мағжанның сыршыл өлеңдерінің құпиясын ашып берді. Талантты ақынды Ж. Аймауытов Пушкинге теңеген. Мағжанның ақындығын нақ танып, дұрыс та әділ бағалаған.

 М. Әуезов Мағжан туралы: «Қазақ ақындарынан, әрине, Абайды сүйемiн. Бұдан соң Мағжанды сүйемiн. Мағжан культурасы зор ақын. Сыртқы кecтeciнен келiсiмi мен күйшiлдiгiне қарағанда, бұл бip заманның шегiнен асқандай. Сезiмi жетiлмеген қазақ қауымынан ертерек шыққандай, бipaқ, түбiнде әдебиет таратушылар газетпен қосақталып, күндeгi өмірінің тepeңiн терген ақын болмайды, заманнан басып озып, iлгерiлеп кеткен ақын болады. Әдебиет үшін деген таңба айқын болмай, нәрлi әдебиет болуға жол жоқ. Сондықтан, бүгiнгi күннің бар жазушысының iшiнен келешекке бой ұрып, артқы күнге анық қалуға жарайтын сөз – Мағжанның сөзі. Одан басқамыздың бәрiмiздi күмәндi, өте сенiмсiз деп бiлемiн» - деген ой айтады. Мағжанның шығармашылық өмір жолы бүгінгі таңда әдебиетші ғалымдарымыздың зерттеу тақырыбының нысаны болып отыр.

 Символ – сөзді қолдану шеберлігінің бір қыры. Символды қолдану ақынның айтпақ ойын дөп басып, шығарманың бейнелілігін арттыру үшін қажет. Қазақ халқының ауыз әдебиетінде де символ жиі қолданылғандығы белгілі. Қазақ әндерінде жусан деген шөп символ ретінде жұмсалады.

 Символдық мәнге ие сөздердің табиғаты ерекше, ол ерекшелік символ – сөздердің танымдық, ұлттық мәдени, фондық мағыналарын сол тілде сөйлейтін халықтың дүниені тану мен құбылыстарға баға берумен, әлемнің тіл бейнесімен тығыз байланысты. Мағжанның өлеңдерінде «жел» - символ. Ақын шығармасында кездесетін «Жел» бейнесі, бірде рахат тыныштықтың, бірде тағдырдың символы, енді бір жерде  жел сөз, өсек-аяң, сыбыс, хабаршы  мағынасында да жұмсалады. Енді бірде «жел» бейнесі елде болып жатқан жамандықты жеткізуші хабаршының баламасы ретінде де қолданылғанын байқауға болады.

Мағжан поэзиясындағы «жел» бейнесі. Мағжан Жұмабаевтың фольклордағы қара күш иелерін өлеңдерінде символ ретінде пайдалануында өзіндік әдісі бар. Мағжан шығармаларындағы қара күш иелері қазақ ұғымына жақын, қазақ топырағына лайық пері, сайтан образында алынады. Бұлардың қай-қайсысы болмасын халық сенімінде, санасында иен далада, елсіз мекендерде жүреді. Қасына жақын барған адамдарға қастандық жасайды. Сондықтан, ұлттық ұғым бойынша олардың қасына ешкім жақындамайды. Мағжан Жұмабаев өзінің өлеңдерінде ұлттық санада қалыптасқан бұл түсініктердің қаймағын бұзбайды. Мәселен:

Қараңғылық қаптады,

Қайғы ма басқан, түн бе екен?

Сыбдыр-сыбдыр әлде не, -

Жел ме?

Жүрген жын ба екен ? – деп жазған жолдарынан жындардың түнде жүретінін білдіретін ұлттық санадағы ұғымды көреміз. Бірақ, оны ақын халық басына төніп келе жатқан қатердің хабаршысындай етіп, соған балап суреттейтінін байқаймыз. Елге бір қара түнектің төніп келе жатқанын айтуда халықтың өз ұғымына сай, өз түсінігіне ыңғайлы сөздерді ұтымды қолдана білгені көрініп тұр.

Қарашы кейін бұрылып,

Таудай болып созылып

Қала – бір жатқан дәу пері.

  Айналасы – тұман, түн,

Дем алысы – от, түтін.

Жарқ-жұрқ етер көздері, (Ш. Р. Елеукенов, 2008; 205.) – дей келе, Мағжан қолқаны атқан көк түтінге оранған қала тірлігінің, ауылдың жұпарлы ауасымен салыстырғанда жан төзгісіз екендігін ауыл халқына түсіндіру үшін «қала – бір жатқан дәу пері» деп оны ұлттық санаға жақындатады. Ұлттық ұғымда дәу, перілер адамдарға тек жамандық жасаушы, қара күш иелері. Ендеше, қала адамдарының қолқасына еніп алған көк түтіннің адамдарға ауру әкелуден басқа жақсылығы жоқ. Міне, осылайша ауыл адамдарының санасына қала тіршілігін өте ұтымды жеткізеді. Ұлы суреткердің шығармашылығында тарих тұңғиығын терең түсіну, болашақты болжай білу, бүгінгі өмірдің ақиқатына көз жетізу сияқты терең толғаныстар заманның астан-кестен аласапыран жайымен астасып жатады.

Мазасы жоқ жел ерке,

Оянып ап тым ерте,

Жорғалай басып кетеді,

Тыныш жатқан түс көріп

Көлдің бетін кестелеп,

Оны әуре етеді. . (Ш. Р. Елеукенов, 2008; 124.)

Жел – еркіндіктің символы. Оның еркелігін, ешкімге мойынұсынбау еркіндігін баса жырлайды. Өйткені, ақын жаны сол еркіндікті аңсайды.

 Оттың концептуалды өрістері тілімізде тілдік бірліктерде, сөз қолданыстарында, мақал-мәтелдерде мен көркем әдебиетте, тұрақты тіркестерде молынан ұшырасады. Көне замандарда отқа байланысты наным-сенімдер болған. Қазақ тіліндегі «от басы», «от берді», «оттай жанды» деген сияқты көптеген бірқатар фразеологизмдерден көне замандағы оттың құдіретіне сенушіліктің, оған табынушылықтың белгілерін анық байқауымызға болады. Шынында да, көпшілік халықтар, соның ішінде, әсіресе, түркі халықтары отты ерекше қадірлеп келеді, әрі отқа байланысты түрлі ырымдар жасағаны сияқты отты беріктік ретінде қабылдап жас отауға отқа май құйғызғаны тағы бар. Ал, ерте дәуірлерде от жер бетіндегі тіршілік атаулыға әсер етеді деп сеніп, отқа табынған. Мұны қазақ арасындағы отқа қатысты наным-сенімдерден анық көруімізге де болады.

 Мағжан поэзиясындағы «от» бейнесі. Жалынды ақынның поэзиясында «От» сөзінің де символикалық мәнге ие болғаны анық.  Ежелгі түркі жұртының киелі тотемі саналатын «от» ұғымы  Мағжанның «От» деп аталатын өлеңінде негізгі ойды білдіріп, өзінің ішкі болмысын, рухын танытқандай. Мысалы:

Күннен туған баламын,

Жарқыраймын жанамын,

Күнге ғана бағынам.

Өзім – күнмін, өзім – от,

Сөзім, қысық көзім де – от,

Оттан басқа Тәңірі жоқ, (Ш. Р. Елеукенов, 2008; 149.) - деп жалындаған.  Сөзден сурет салып, жан бітірген Мағжанның кез келген өлеңін алар болсақ та, әсем әрленген, шебер кестеленген бейнелі сөздерді  кездестіріп жатамыз. Ең бастысы, ақын ұлтжандылықты дәріптеген, оның айтқан әрбір сөзінен, әрбір дыбысынан ұлттық намысыңды оятатын, жаныңды жігерлендіретін рухты сезінбеу мүмкін емес. Ақын поэзиясының негізгі идеялық нысаны – азаматтық сенім. Ол қазақтың көне тарихын жырлағанда оның артта қалушылығын емес, керісінше, елдің тәуелсіздігі мен бостандығын қорғау жолындағы өшпес ерліктерін, бір жағадан бас, бір жеңнен қол шығарған кездегі береке-бірлігін жырлады. Оның көптеген өлеңдерінің басты ойы елінің болашағына алаңдау мен оны небір зұлматтардан сақтап қалсам деген жан айқайы болып табылады.

 Жалпы, қазақ ұғымында «от жүрек» деген тіркес бар. От – батылдық пен батырлықтың символы. От халықтың түсінігінде, сонымен қатар, жамандықтың да белгісі болып табылған. «Отқа қарады», «отқа оранып, суға сүрінді» деген сияқты отқа қатысты алғыс-қарғыс сөздер: оты жанбаған, отын өшірді, отқа түсті деп айтып жатады.

 Жоғарыда аталған отқа қатысты наным-сенімдер мұсылман дінінен бұрынғы түркі халықтарындағы табиғатқа табынудың белгілері болып табылады.

 Оттың символдық мән-мағыналарын құрамында осы атау бар тіліміздегі фразеологизмдерден аңғаруымызға болады. Бұларға қазақ тіліндегі көркемдегіш құрал ретінде қолданылатын мынадай тұрақты теңеулерді атай аламыз: от жүрек, оттай жану, отты көз, от ағасы деп жатамыз.

 Жалпы, халқымыз көне замандарда оттың құдіретіне сеніп, оған табынса, бертін келе, олардағы құбылыстарды, өзгерістерді өздерінше танып, біліп, мұны өмірдің қажетіне пайдалана алған. Сонымен қатар, бабаларымыз отты бейнелі сөз тудыру үшін де қолданған.

 Отқа табыну – қазақ халқының ежелгі заманнан бері жалғасқан нанымдарының бірі. Отты халық өте жоғары бағалап, қасиетті әулие деп ұқты. Алғаш күн күркіреп, найзағай ойнаған кезде, «сүт көп, көмір аз» деп үйді айнала жүгіріп, ожаумен ұру ырымы да оттың құдіретті күшіне жалбарынудан шыққан болу керек. Ойымызды Ш. Уәлихановтың: «Түркі халықтарында, әсіресе, қазақтарда отқа әулиеше табыну бар» деген тұжырымы дәлелдей түседі. . (Е.Жанпейісов,1968; 268.) От сөзінің өте жоғары қастерленіп, құдай сөзімен тең қолданылғанын тіліміздегі «От ана» тіркесінен де байқауымызға болады. «От ине», «От инесі» тіркестері де әйел құдайына қаратып айтылған сөздер, оның қазақша мағынасы «От ене, от енесі, от иесі». «От иесі» матриархат дәуірінен қалған. Осыған байланысты әдет-ғұрыптар, аңыз-ертегілер көптеп кездеседі. Бұл ертегілердің кейбіреулерінде жалмауыз кемпір бейнесі от (ошақ) иесі ретінде суреттелінеді. Оты сөніп қалған қыз жалмауыз кемпірден от алып, үйіндегі ошақты жағады. Осыдан келіп қазақ елінде үй ошағынан «от алу» ғұрпы шықса керек. От культіне байланысты әдет-салт пен ырым-жоралар да өте ерте заманнан жалғасып келеді.

 Жоғарыдағы мысалдардың кез келгенін көшпелілердің өмір салтында бұрыннан қалыптасқан отқа табынатын наным-сенімнен туған деп те, кейде біржақты кесіп айту қиын. Санаға тұрмыстың әсер етпей қоймайтынын ескерсек, ежелгі адамдардың мифтік-діни танымы мен көшпелі салттың қалай дегенмен де, қоршаған ортаға тәуелділігінен туатын таным түсінікті салыстыруға болмайды. Олар ошақтағы отты күлмен көміп, келесі кеш келіп қонғанша, сөніп қалмауын ескерген. Бұл наным-сенім бертін келе ұзақ уақыт бойы малшылар тәжірибесінде де кездесіп отырды. Мәселен, жер ошаққа сексеуіл, көкпек сияқты ұзақ жанып, қызуын сақтайтын отын түрлерін молдау етіп күлге көміп кетсе, көпке дейін от сөнбей жатады екен.

 Адамның тіршілігінде оттың алатын орны зор, оның бірнеше бейнелік, символикалық қасиеті бар.

 *Біріншіден,* ертеде отты тамақ пісіруге, үй жылтуға, қараңғы түнде жарық етуге пайдаланды. «Жаурасаң от жақ, қорықсаң от жақ, қарның ашса от жақ» деген нақыл сөз осыдан келіп шыққан.

 *Екіншіден,* отта аластатқыш қасиет бар деп сенген. Отта бәле-жаладан сақтаушы, күнәдан тазартушы күш бар деп есептейді. Соған сәйкес ертеде ел бір жұртқа көшкен кезде жұрттың орнына от жағып, адамды да, малды да екі оттың арасынан өткізіп тазартады. Бұл әдет, яғни, ырым «аластау» деп аталады. Аластаған кезде: «Алас, алас, әр пәледен халас, от, от тазарт бізді әр пәледен» – деп айтады. От түтінімен аурудың төсегін, жас баланың бесігін, киімдерін аластайтыны тағы бар.

 *Үшіншіден,* оттың тазартқыш қасиеті бар. Қазақ, қырғыздар отқа табынып, оны барлық жаманшылықтан сақтаушы, тазартушы ретінде құдірет тұтады. Анимистік наным бойынша өлген адамның жаны оттан, от жарығы шырақтан қорқады. От адамға қамқорлық етумен бірге, ол оның жауы да болады. Өйткені, ол мылқау әрі мейрімсіз және тілсіз жау бейнесінде сақталған.

 От символына байланысты тілімізде «отағасы» деген сөз бар. Отағасы ертеден қасиетті сөз болғанға ұқсайды. Отағасы, яғни, шаңырақтың иесі деген сөз «от» сөзінің ұйтқы болуымен жасалған болуы керек. От басы – бала-шаға, үй іші деген ұғымдарды береді. «Отыма оттық сал» – бала туғанда, шешек шыққанда айтылатын ырым бар. От символына байланысты түрлі фразеологизмдер, мақал-мәтел, тыйым сөздер және мәдени құндылықтар бар. Мысалы, «үйден от кетпесін, алдан ас кетпесін», «отының басынан, ошағыңның қасынан бер» деген бата бар, отау, ақ отау, отау тікті, отау түсті, отау құтты болсын, отаса алмады деген сияқты ұғымдарға зер салар болсақ, жеке үй болу – осы от сөзінен өрбіген сөздер.

 Қалай да адамға тән ошағының оты сөнбей, түтінінің өрлей беруі бақыт. Бұл – қазақтың аса зор арманы. Отау тігіп, түтін түтеткен қазақ баласы осы салттың туын берік ұстап, жоғары көтеруге тиіс екені анық.

 Тіл өз халқының тұрмыс-салтымен етене байланысты екеніне дау жоқ. Ол тек қана сол елдің тарихына немесе мәдениетіне ғана емес, өмір сүру әдісіне, руханият пен материалдық саладағы қол жеткен жетістіктеріне байланысты болады. Сондықтан да болар, тіл тек ақыл-ойдың хабаршы қызметін атқарып қоймайды, ол тарихи, мәдени құндылықтарды насихаттаушы ретінде көрініс табады.

 Қорыта айтқанда, Мағжан Жұмабаев өлеңдеріндегі «күн», «барыс», «тұлпар», «қыран», «жұлдыз» деген сияқты көптеген символдардың тәуелсіз Қазақ елінің мемлекеттік рәміздері мен ел болашағын айқындайтын мемлекеттік маңызды бағдарламалардың нышанына айналуы оның ұлттық дүниетанымы мен көрегендігін, философиялық ой тереңдігімен қоса, елінің жарқын болашағына сенген оптимистік рухын айқындап тұрғанын байқауға болады. Мағжан поэзиясы елімнің ертеңіне баруға лайықты қазынамыздың бірі деп айтуға толық негіз бар.

 Мағжан поэзиясындағы жарқырай көрінетін Жел, От, Күн ұлы бейнелері арқылы символдың мәні мен мағынасы ашылады. Сондықтан да, «Жер жүзіне нұр беруге, Күн беруге» ұмтылған Күн ұлы, От бейнелерін туғызды. Аталмыш бейнелер де – қазақтың біртуар ақыны Мағжан Жұмабаевтың суреткерлік шеберлігін танытып тұр.